অস্থায়ী কর্মীদের দিয়ে ভোট করানোর বিরোধিতায় কমিশনে যৌথ সংগ্রামী মঞ্চ

কলকাতা: ভোট পরিচালনায় স্বচ্ছতার স্বার্থে অস্থায়ী কর্মীদের দিয়ে যেন ভোট করানো না হয়। এমনই দাবি জানাল সংগ্রামী যৌথ মঞ্চ (Sangrami Joutho Manch)। মঞ্চের প্রতিনিধিরা মুখ্য নির্বাচনী আধিকারিক (National Election Commission of India) এর কাছে অভিযোগ জানালেন। তারপরে ওই মঞ্চের আহ্বায়ক ভাস্কর ঘোষ বলেন, স্থায়ী কর্মচারী না থাকলে অস্থায়ী কর্মচারী দিয়ে কেন নির্বাচন করানো হবে? রাজ্য সরকারি শূন্য পদে স্বচ্ছতার সঙ্গে স্থায়ী নিয়োগের দাবি সংগ্রামী যৌথ মঞ্চের।

ভাস্করবাবু আরও জানিয়েছেন, যোগ্যদের নিয়ে কোনও প্রশ্ন নেই। কিন্তু অযোগ্যরা ভোট পরিচালনায় নিজের স্বার্থে শাসক দলের হয়ে কাজ করবেন না তার নিশ্চয়তা কোথায়? প্রশ্ন সংগ্রামী যৌথ মঞ্চের প্রতিনিধিদের। এই আশঙ্কার কথা মুখ্য নির্বাচনী আধিকারিক এর দফতরে জানিয়েছেন। ভোট কর্মীরা নিরপেক্ষ না থাকলে নিরপেক্ষ নির্বাচন কিভাবে সম্ভব? কমিশন হাইকোর্টের রায় মানছে না। শুধুমাত্র যোগ্যদেরই নির্বাচনের কাজে ব্যবহার করা হোক। স্থায়ী পদ নেই বলেই রাজ্যে এই সংকট তৈরি হয়েছে। একইসঙ্গে এদিন ২৩ লক্ষ ওএমআর শিট প্রকাশের দাবি করা হয়েছে। শিক্ষা দফতর থেকে এখনও কমিশনের কাছে কোনও তালিকা আসেনি। এদিন সল্টলেকে এসএসসির দফতরের সামনে বিক্ষোভ দেখানোর সময় সংগ্রামী যৌথ মঞ্চের সদস্যসদের সঙ্গে পুলিশের ধস্তাধস্তি হয়।