ডিএ আন্দোলনের মঞ্চে নাটক করায় উৎসব বন্ধ কল্যাণীতে, শুরু বিতর্ক

কলকাতা: যৌথ সংগ্রামী মঞ্চের সভায় নাটক (Sangrami Joutha Mancha) করার পরেই কল্যাণীর একটি নাট্য সংস্থার নাট্যোতসব বন্ধ করে দিল কল্যাণী পুরসভা। ২৩ থেকে ২৬ নভেম্বর পর্যন্ত কল্যাণী পুরসভা পরিচালিত ঋত্বিক সদনে কল্যাণী নাট্যজন ওই উৎসবের আয়োজন করেছে। সংস্থার তরফে সুমন পাল জানান, ওই উৎসবে প্রবীণ নাট্যকার এবং পরিচালক দেবেশ চট্টোপাধ্যায়ের ছটি নাটক মঞ্চস্থ হওয়ার কথা ছিল। তাঁরা সমস্ত নিয়মকানুন মেনে অগ্রিম টাকা দিয়ে হল বুকিং করেছে। সুমনের অভিযোগ, বৃহস্পতিবার রাতে শহীদ মিনার ময়দানে ডিএ আন্দোলনের (DA Movement ) মঞ্চে জগাখিচুড়ি নামে নাটক চলাকালীনই তাঁরা পুরসভার একটি ই-মেল পান। তাতে হল বুকিং বাতিল করা হল বলে জানানো হয়েছে।

সুমন জানান, জগাখিচুড়ি নাটকে শিক্ষা দুর্নীতি, মিড ডে মিল প্রভৃতি সাম্প্রতিক বিষয় নিয়ে বক্তব্য রয়েছে। কিন্তু কোনও রাজনৈতিক দলকে আক্রমণ করা হয়নি। ওই নাটকের পরই উতসব বন্ধের মেল আসায় তাঁরা রহস্যের গন্ধ পাচ্ছেন। যদিও কী কারণে হল বুকিং বাতিল করা হল, তা জানানো হয়নি।

আরও পড়ুন: ফের পিছিয়ে গেল ডিএ মামলার শুনানি

কল্যাণী পুরসভার চেয়ারম্যান নীলিমেশ রায়চৌধুরী বলেন, বুকিংয়ের শর্তেই বলা হয়েছে, সরকারি কিংবা পুরসভার কোনও কর্মসূচি থাকলে অন্য সংস্থার বুকিং বাতিল করা হবে। এর পিছনে অন্য কোনও কারণ নেই। তৃণমূল মুখপাত্র এবং সাংসদ শান্তনু সেন বলেন, নাটকটি রাজনৈতিক অভিষন্ধিমূলক। তাই বলে রাজনৈতিক প্রতিহিংসায় আমরা বিশ্বাস করি না। কোনও কোনও মহল রাজ্য সরকারকে অপদস্থ করার চেষ্টা করছে। তাতে কোনও লাভ হবে না।

কল্যাণী নাট্যজন সংস্থার কর্ণধার সুমন বলেন, এটা সুস্থ সংস্কৃতির উপর আক্রমণ। নাট্যপ্রেমী মানুষ এবং সব নাট্য সংস্থাকে আমাদের পাশে থাকার আহ্বান জানাচ্ছি।

আরও অন্য খবর দেখুন